钦定古今图书集成/明伦汇编/官常典/第275卷 > 陈继
## 钦定古今图书集成/明伦汇编/官常典/第275卷 > 陈继

按《明外史陈济传》：“陈继，字嗣初，吴人。父汝言，倜傥有
谋略，尝参张士诚军事。洪武初，官济南经历，坐法死。
继生甫十月，遗书数万卷。母吴，躬织以资诵读。比长，
贯穿经学，人呼为陈五经。奉母至孝。有司上其事，使
御史廉之。继方随母行，灌母饮以壶浆，拜而后饮。帝
闻嗟异，府县交荐，以母老辞不就。母卒，哀毁过人。永”
乐中，举孝行，仍旌其母曰贞节。仁宗即位，开弘文阁，
帝亲临幸，问：“今山林亦有名士乎？”杨士奇曰：“闻东吴
有陈继者，善为文。”士奇初未识继。夏原吉治水苏州，
得其文以归。士奇竟荐之，召为国子博士。寻改翰林
《五经》博士，直弘文阁，备顾问。宣宗初，迁翰林检讨。引
疾归，卒。